Source: https://www.socpoist.sk/aktuality/56563c
Timestamp: 2019-11-14 22:17:27+00:00
Document Index: 15294268

Matched Legal Cases: ['§ 231', '§ 231', '§ 293', '§7', '§ 7', '§ 7', '§ 5', '§ 60', '§ 7', '§ 5', '§ 7', '§ 7', '§ 8', '§ 5', '§ 5', '§ 5']

Sociálna poisťovňa informuje zamestnávateľov o nových tlačivách „Registračný list fyzickej osoby“ (RLFO) a „Registračný list zamestnávateľa“ (RLZ), ktoré platia od 1. januára 2014. V súvislosti s novelou zákona č. 461/2003 Z. z. o sociálnom poistení, účinnou od 1. januára 2014 pribudla na tlačivo RLFO nová rubrika s názvom:
„Zamestnanec, ktorý je štatutárnym orgánom alebo členom štatutárneho orgánu zamestnávateľa a má najmenej 50% účasť na majetku zamestnávateľa“
Podľa § 231 ods. 1 písm. o) zákona č. 461/2003 Z. z. o sociálnom poistení v znení účinnom od 1. januára 2014 zamestnávateľ je povinný oznámiť organizačnej zložke Sociálnej poisťovne pri plnení povinnosti podľa § 231 ods. 1 písm. b), že jeho zamestnanec je štatutárnym orgánom zamestnávateľa a má najmenej 50% účasť na majetku zamestnávateľa, alebo členom štatutárneho orgánu zamestnávateľa a má najmenej 50 % účasť na majetku zamestnávateľa, ako aj každú zmenu týchto skutočností do ôsmich dní od tejto zmeny.
Podľa § 293db zákona č. 461/2003 Z. z. o sociálnom poistení v znení účinnom od 1. januára 2014 zamestnávateľ zamestnanca, ktorý je k 31. decembru 2013 a po tomto dni štatutárnym orgánom zamestnávateľa a má najmenej 50% účasť na majetku zamestnávateľa, alebo ktorý je členom štatutárneho orgánu zamestnávateľa a má najmenej 50 % účasť na majetku zamestnávateľa, je povinný oznámiť túto skutočnosť organizačnej zložke Sociálnej poisťovne do 31. januára 2014. Uvedené zamestnávateľ oznamuje prostredníctvom RLFO – zmena, vyplnením oddielu č. 4 (1 – áno) a s uvedením dátumu vzniku zmeny 1. januára 2014.
Ďalšou novou rubrikou je:
„Zamestnanec zamestnávateľa podľa §7 ods. 2“
Podľa § 7 ods. 2 zákona č. 461/2003 Z. z. v znení neskorších predpisov ak zamestnávateľom nie je fyzická osoba alebo právnická osoba podľa § 7 ods. 1, funkciu zamestnávateľa plní platiteľ príjmu zo závislej činnosti podľa § 5 ods. 2 zákona č. 595/2003 Z. z. o dani z príjmov.
Podľa § 60 ods. 1 zákona č. 461/2003 Z. z. o sociálnom poistení v znení neskorších predpisov, ak zamestnávateľ nesplnil povinnosť platiť a odvádzať poistné na dôchodkové poistenie, podmienka zaplatenia poistného na dôchodkové poistenie u zamestnanca sa považuje za splnenú; to neplatí, ak si túto povinnosť nesplnil zamestnávateľ uvedený v § 7 ods. 2.
Podľa dôvodovej správy k návrhu zákona č. 543/2010 Z. z. účinného od 1. januára 2011, sa vetou uvedenou za bodkočiarkou navrhuje, aby obdobím dôchodkového poistenia nebolo obdobie, za ktoré nebolo zaplatené poistné na dôchodkové poistenie, ak povinnosti zamestnávateľa, a teda aj platiteľa dane, si plnil poistenec za seba sám.
Funkciu zamestnávateľa plní platiteľ príjmu zo závislej činnosti podľa § 5 ods. 2 zákona č. 595/2003 Z. z. v znení zákona č. 534/2005 Z. z., ak tento platiteľ nie je zamestnávateľom vo vzťahu k fyzickej osobe, ktorej vyplatí príjem. Ide napríklad o platiteľa príjmu, ktorý je aj zamestnancom, ktorému sa príjem má vyplatiť; napríklad likvidátor, správca konkurznej podstaty.
V prípade zamestnanca zamestnávateľa podľa § 7 ods. 2 zákona č. 461/2003 Z. z. o sociálnom poistení v znení neskorších predpisov, ktorý je už k 31. decembru 2013 prihlásený v registri poistencov a sporiteľov starobného dôchodkového sporenia, oznamuje zamestnávateľ po 31. decembri 2013 vyššie uvedenú skutočnosť na Registračnom liste FO – zmena, s dátumom vzniku zmeny najskôr od 1. januára 2011.
Postavenie zamestnávateľa podľa § 7 ods. 2 zákona č. 461/2003 Z. z. o sociálnom poistení v znení neskorších predpisov má aj napríklad
platiteľ podnikového štipendia,
platiteľ príjmov, ktoré poberá osoba, na ktorú prešlo zo zamestnanca právo na tieto príjmy (mzdové nároky po smrti zamestnanca, ktoré prechádzajú na jeho manžela, deti a rodičov, ak s ním žili v čase smrti v domácnosti),
užívateľský zamestnávateľ – platiteľ príjmu občanovi tretieho štátu (štátu, s ktorým Slovenská republika nemá uzavretú medzinárodnú zmluvu, ktorá má prednosť pred zákonmi Slovenskej republiky). Ide o zamestnanca, ktorý vykonáva prácu na území Slovenskej republiky pre slovenského užívateľského zamestnávateľa, a má právo na príjem zo závislej činnosti zdaňovaný podľa príslušných ustanovení zákona o dani z príjmov na základe právneho vzťahu uzatvoreného s treťou fyzickou osobou alebo právnickou osobou, ktorá má sídlo mimo Európskej únie alebo v štáte nezmluvnej cudziny. Občan tretieho štátu je zamestnancom na účely sociálneho poistenia a zamestnávateľom na účely sociálneho poistenia v tomto prípade je užívateľský zamestnávateľ so sídlom na území Slovenskej republiky,
správca bytov - Styk vlastníkov bytov a nebytových priestorov v dome so správcom zabezpečuje zástupca vlastníkov bytov, zvolený na schôdzi vlastníkov bytov a nebytových priestorov v dome (§ 8a ods. 5 zákona č. 182/1993 Z. z. o vlastníctve bytov a nebytových priestorov). Pokiaľ zástupcovi vlastníkov bytov z právneho vzťahu vyplýva právo na príjem zo závislej činnosti podľa § 5 ods. 1 písm. a) až h), ods. 2 alebo ods. 3 zákona č. 595/2003 Z. z. o dani z príjmov v znení neskorších predpisov, nadobúda zástupca vlastníkov bytov postavenie zamestnanca a zamestnávateľ – platiteľ príjmu - prihlasuje túto fyzickú osobu do registra poistencov a sporiteľov starobného dôchodkového sporenia. Podľa vyjadrenia Finančného riaditeľstva Slovenskej republiky odmeny zástupcu vlastníkov bytov vyplácané prostredníctvom správcu bytov [§ 5 ods. 1 písm. g) zákona č. 595/2003 Z. z. o dani z príjmov] sú príjem zo závislej činnosti, nakoľko zástupca pri výkone činnosti postupuje podľa pokynov a príkazov vlastníkov bytov, ktorí si ho zvolili. Ako zamestnávateľ a platiteľ dane vystupuje správca bytov (§ 5 ods. 2 zákona č. 595/2003 Z. z. o dani z príjmov), ktorý vyplácanie odmeny vykonáva sprostredkovane za vlastníkov bytov.
Okrem zmien vyplývajúcich priamo z novely zákona č. 461/2003 Z. z. o sociálnom poistení Sociálna poisťovňa mení tlačivá aj v súvislosti s projektom SEPA, ktorého cieľom je zjednotenie pravidiel a štandardov pri realizácii bezhotovostných platieb. Základným cieľom SEPA je, zjednodušene povedané, faktické zrušenie hraníc pre realizáciu bezhotovostných platieb v mene euro. Na nových tlačivách sa z tohto dôvodu uvádza číslo bankového účtu už len vo forme IBAN.
Tlačivo slúžiace výlučne pre zamestnávateľa (RLZ) obsahuje nasledovné zmeny. V rámci oddielu č. 7 s názvom „Štatutárni zástupcovia zamestnávateľa (PO + OZ + ZZ)“ boli doplnené rubriky s názvom „Dátum od“ a „Dátum do“, ktoré slúžia na oznámenie obdobia, počas ktorého plní štatutárny zástupca svoju funkciu.
Nové tlačivá sú dostupné na webovej stránke Sociálnej poisťovne, v časti „Formuláre“.